b'\n_START_ARTICLE_\nPui Ling Lau\n_START_PARAGRAPH_\nPui Ling Lau (f\xc3\xb8dt 10. august 1968 i Hong Kong) er en dansk jurist, erhvervskvinde og tidligere embedsmand.\n_START_SECTION_\nKarriere\n_START_PARAGRAPH_\nPui Ling Lau er cand.jur. fra K\xc3\xb8benhavns Universitet fra 1992. Efter endt uddannelse blev hun ansat som fuldm\xc3\xa6gtig i Justitsministeriet og senere Udenrigsministeriet.  Udsendt som 1. ambassadesekret\xc3\xa6r ved Den Kgl. Danske ambassade i Stockholm i \xc3\xa5rene 1995-1998. I 1998 blev hun udl\xc3\xa5nt til Statsministeriet, hvor hun var ministersekret\xc3\xa6r for Poul Nyrup Rasmussen (S) og fra 2001 ministersekretariatschef. Ved regeringsskiftet i 2001 fortsatte Pui Ling Lau som chef for ministersekretariatet for Anders Fogh Rasmussen (V), hvor hun bl.a. medvirkede under Danmarks EU-formandskab i andet halv\xc3\xa5r af 2002. _NEWLINE_I 2003 blev Pui Ling Lau kontorchef i Udenrigsministeriets juridiske tjeneste, og i for\xc3\xa5ret 2004 udl\xc3\xa5nt til Hofmarskallatet, Kongehuset, hvor hun var leder af bryllupssekretariatet, der blev oprettet i forbindelse med Kronprins Frederik og Kronprinsesse Marys bryllup. Efter brylluppet i maj fortsatte Pui Ling Lau som H.M. Dronningens sekretariatschef i Kongehuset. Pui Ling Lau var hhv. Vice President, direkt\xc3\xb8r for public affairs og kommunikation i K\xc3\xb8benhavns Lufthavne A/S (2007-2009) og direkt\xc3\xb8r i Lind\xc3\xb8 Offshore Renewables Center (2010). Pr. 1. september 2010 udn\xc3\xa6vnt til Ambassad\xc3\xb8r for Handelspolitik og Global Public Affairs i Udenrigsministeriet og senere chef for hhv. Kontoret for Nordeuropa og USA/Canada/Arktis i Udenrigsministeriet  Pr. 1. maj 2014 er Pui Ling Lau tiltr\xc3\xa5dt som Chief Operating Officer (COO) i Realdania.\n_START_SECTION_\nTillidshverv\n_START_PARAGRAPH_\nPui Ling Lau blev 2007 Ridder af 1. grad af Dannebrog og er ogs\xc3\xa5 dekoreret med Nordstjerneordenen samt Finlands Lejonsorden._NEWLINE_Pui Ling Lau er bl.a. bestyrelsesmedlem i Dj\xc3\xb8f og Bolius A/S samt repr\xc3\xa6sentantskabsmedlem i Akademikernes A-kasse._NEWLINE_Pui Ling Lau er gift og har to b\xc3\xb8rn.'